**ПРОЕКТ ЗА ИЗМЕНЕНИЕ И ДОПЪЛНЕНИЕ НА**

**Н А Р Е Д Б А № 13**

**ЗА РЕДА И УСЛОВИЯТА ЗА ИЗВЪРШВАНЕ НА ТЪРГОВСКА ДЕЙНОСТ НА ТЕРИТОРИЯТА НА ОБЩИНА ЛЕВСКИ**

**Глава първа**

**ОБЩИ ПОЛОЖЕНИЯ**

 Чл.1.(1).С тази наредба се уреждат реда и условията за извършване на търговска дейност на територията на Община Левски. Целта на наредбата е да осигури защита на потребителите, условия за лоялна конкуренция, както и опазване на обществения ред и спокойствието на гражданите.

 (2). По смисъла на тази наредба “търговски обекти” са:

 1.обекти за търговия с хранителни стоки;

 2.обекти за търговия с нехранителни стоки;

 3.заведения за хранене и развлечения (самостоятелни и прилежащи към места за настаняване) - ресторанти, заведения за бързо обслужване, питейни заведения, кафе-сладкарници и барове;

 4.места за настаняване (хотели, мотели, апартаментни туристически комплекси, вилни селища, туристически селища и вили, семейни хотели, хостели, пансиони, почивни станции, къщи за гости, стаи за гости, апартаменти за гости, бунгала и къмпинги);

 5.обекти за услуги (салони, сервизи, работилници, ателиета и др.);

 6.сергии и съоръжения за търговия, на които се осъществява търговска дейност;

 7.аптеки, дрогерии;

 8.бензиностанции, модулни и стационарни газстанции, метан станции и прилежащите им търговски обекти;

 9.игрални зали за хазартни игри;

 10.интернет клубове и зали;

 12.складове за търговия на едро;

 13.подвижни щандове;

 14.временни базарни конструкции;

 15.пазари;

 16.обекти за търговия по електронен път.

 (3).Търговски обекти са и преместваемите обекти по смисъла на чл.56, ал.1 от Закона за устройство на територията (ЗУТ), в които се извършва търговска дейност.

 (4).Според вида си търговските обекти са:

1.стационарни (с траен статут) – когато са елемент от основното и допълващо застрояване на урегулирани поземлени имоти;

 2.нестационарни (преместваеми) – когато са поставени по реда на чл.56 от ЗУТ – павилиони, кабини, маси, зарядни колонки за електрически превозни средства и други.

 Чл.2.Търговските обекти могат да се разкриват и стопанисват от физически или юридически лица, надлежно регистрирани според съществуващото законодателство в страната и тази наредба.

**Глава втора**

**ТЪРГОВСКА ДЕЙНОСТ**

**Раздел I.**

Общи изисквания при извършване на търговска дейност

 Чл.3.(1).На видно място в търговския обект или фасадата задължително се поставя постоянен надпис на български език с наименованието на обекта.

 (2).Търговецът може да изпише допълнително наименованието на обекта и на чужд език. Надписът на чужд език следва да бъде от същия вид и с не по-големи

размери от съответния надпис, изписан на български език.

 (3).На витрината на обекта могат да се поставят надписи на български език, указващи наименованието на предлаганите стоки и услуги.

 Чл.4.Търговецът е длъжен да постави в близост до входа на търговския обект следната информация:

 1.фирмата и адреса на управление на търговеца;

 2.името и фамилията на лицето, отговорно за обекта;

 3.работното време на търговския обект.

 (2).Когато търговският обект е затворен, търговецът обявява това на мястото, на което обявява работното време.

 (3).Обявеното работно време е задължително за търговеца.

 (4).Работното време се определя от собственика (управителя) или упълномощено от него лице. Същото трябва да бъде съобразено с изискванията на чл.8 от Раздел ІV на Наредба № 1 за опазване и поддържане на обществения ред, контрола относно шума, чистотата и околната среда на територията на общината.

 Чл.5.(1).Търговецът е длъжен да предлага на потребителите стоки с етикети на български език или и на български език, с изключение на случаите, когато информацията по ал.2 може да бъде предоставена чрез използването на широко

разпространени символи като пиктограми и други знаци, които са лесно разбираеми за потребителите, или чрез използването на наименования за произход на стоките, които са общоизвестни.

 (2).Етикетът задължително съдържа информация за производителя и вносителя, ако стоката е от внос, за вида на стоката, нейните съществени характеристики, срока на годност и условията на съхраняването й и, ако е необходимо, указания за употреба.

 (3).Информацията, съдържаща се в етикета, трябва да бъде разбираема, достъпна, ясна, лесна за отличаване и да не бъде подвеждаща.

 (4).Търговецът няма право да отстранява или да променя етикета, маркировката или друга информация, дадена от производителя или вносителя, ако с това свое действие ще подведе потребителите.

 Чл.6.Когато стоката не позволява поставянето на етикет, търговецът е

длъжен да предостави на потребителя в писмена форма данните по чл. 5, ал. 2 по друг подходящ начин или чрез предоставяне на съответните документи.

Чл.7(1) Търговецът е длъжен да осигури указания за употреба на български език, изготвени от производителя, при продажбата на стоки, чиято употреба изисква наличието на технически познания, стоки съдържащи опасни вещества или стоки, чиято употреба предполага наличието на специални умения или спазването на специални изисквания за безопасност.

 (2).Указанията за употреба на стоките съдържат информация, необходима на потребителите за правилното и безопасното използване и инсталиране, свързване, поддръжка или съхраняване на стоките. При необходимост, указанията за употреба съдържат списък със съставните части и детайли на стоката.

 Чл.8.(1) Всеки търговец предварително поставя на видно място в непосредствена близост до стоката нейната продажна цена.

 (2).Цената на стоката трябва да бъде посочена в левове за съответната мерна единица и разфасовката, ако е различна от нея, или за брой.

 (3).Обявените цени по ал.1 и ал.2 трябва да бъдат недвусмислени, лесно разбираеми, ясно и четливо изписани и да не въвеждат потребителя в заблуждение.

 (4).Всеки търговец, който предлага услуги на потребителите, е длъжен предварително да обозначи продажните цени на предлаганите от него услуги чрез ценоразпис, поставен на видно място в търговския обект. В случаите, когато поставянето на ценоразпис е неудобно поради обема на предлаганите услуги, е допустимо изготвянето на ценоразпис във вид на брошура, която се предоставя на всеки потребител преди извършването на услугата и при заплащането й.

 (5).Лицата, осъществяващи търговска дейност в бензиностанции и газостанции, са длъжни да поставят табели с цените на предлаганите от тях горива по такъв начин, че да се виждат от водачите, движещи се в платното, от страната на което е построена бензиностанцията или газостанцията.

 Чл.9.Търговецът е длъжен да предоставя на потребителя търговска гаранция в писмена форма или на друг траен носител, който е достъпен за него при спазване изискванията на Закона за защита на потребителите при продажбата на стоки, подлежащи на гаранционно поддържане.

 Чл.10.(1).Лицата, извършващи хотелиерство, са длъжни да:

 1.обявяват цените на нощувките и на другите предлагани от тях услуги чрез ценоразпис, поставен на видно за потребителите място в близост до рецепцията;

 2.обявяват цените така, че те да бъдат лесно разбираеми, да са четливо изписани и да не въвеждат потребителите в заблуждение;

 3.обявяват цените задължително в левове, а при необходимост и в друга валута.

 (2). В заведенията за хранене и развлечения се осигуряват ценоразписи –

лист-меню за кухненската и сладкарската продукция и карт-меню за алкохолни и безалкохолни напитки със съответните продажни цени и грамажи задължително на български език и по желание или при необходимост - и на друг език, които трябва да бъдат предоставяни на всеки потребител преди поръчката и при представяне на сметката.

 Чл.11.(1).Търговецът е длъжен да издава документ за извършената продажба, който да съдържа най-малко данните за датата на продажбата, вида на стоката или услугата и цената.

 (2).Търговецът или упълномощено от него лице са длъжни да приемат рекламацията, ако тя е предявена своевременно. Приемането на рекламации се

извършва през цялото работно време в търговския обект, където е закупена стоката или е поръчана услугата, на адреса на управление на търговеца или на друго място, посочено от търговеца. Правото на избор на място за предявяване на рекламацията принадлежи изцяло на потребителя.

 (3).Търговецът е длъжен да държи в търговския си обект на разположение на контролните органи следните документи, в зависимост от предмета му на дейност:

1.Разрешение за търговия с тютюн и тютюневи изделия, издадено от Агенция “Митници”;

 2.Удостоверение за категоризация на туристически обекти (заведения за хранене и развлечения и места за настаняване);

 3.Удостоверение за регистрация за извършване на туроператорска и туристическа агентска дейност;

 4.Заверени здравни книжки на работещите в обекта, когато в него се продават хранителни стоки;

 5.Сертификат за качество на хранителните продукти;

 6.Документ за произход на стоката;

 7.Документ за съответствие на контролно-измервателните уреди с изискванията на Държавната агенция за метрологичен и технически надзор;

 8.Удостоверение за регистрация на обекта , издадено от областна дирекция по безопасност на храните (ОДБХ);

 9.Други изискуеми документи от специални нормативни актове, лицензи, разрешителни и други, в зависимост от предмета на дейност на търговския обект.

 Чл.12 . Търговци, стопанисващи обекти, посочени в чл.1, ал.2, т.3, т.9 и т.10 с капацитет над 50 посетители са длъжни да организират надлежен пропускателен режим чрез служители на охранителна фирма, лицензирана по Закона за частната охранителна дейност.

 Чл.13.(1) Търговецът осигурява необходимите сертификационни и стандартизационни документи и създава необходимите условия за тяхното спазване за всички стоки преди пускането им в продажба.

 (2).При установено отклонение от стандартизационните документи или изтичане срока на годност, търговецът е длъжен да спре от продажба и да ги извади от търговския оборот.Повторното им предлагане за продажба да стане само с писмено разрешение от компетентните контролни органи.

 Чл.14.Лицата упражняващи търговска дейност в обекти на територията на община Левски са длъжни:

 1.да поддържат чистотата в обекта и прилежащата му територия, включително и площта на тротоарите по лицето на търговския обект;

 2.да следят за спазването на обществения ред в обекта, като при необходимост информират компетентните органи;

 3.да спазват действащите нормативни актове, имащи отношение към извършваната дейност.

***Раздел II.***

Общи условия за търговия

 Чл.15.Извършването на търговия на едро и на дребно на територията на община Левски се основава на свободната стопанска инициатива. Цените на стоките и услугите се формират свободно в съответствие с търсенето и предлагането с изключение цените на някои стоки и услуги, определени от Министерски съвет.

 Чл.16.(1)Търговия с тютюневи изделия може да се извършва в обекти – складове, специализирани магазини за търговия с тютюневи изделия, магазини за продажба на хранителни и нехранителни стоки, магазини за продажба на вина и спиртни напитки, бензиностанции, павилиони, ресторанти, питейни заведения и барове от лица, регистрирани по Търговския закон или по законодателството на държава – членка на Европейския съюз или на други държави-страни по Споразумението за Европейското икономическо пространство, след получаване на разрешение от Агенция „Митници”.

**Раздел IІІ. Ограничителен режим**

Чл.17. На територията на община Левски се забранява:

 1.достъпът на лица до 18 години, без родител или придружител – надлежно упълномощено пълнолетно дееспособно лице, в заведения за хранене и развлечения - ресторанти, питейни заведения, кафенета, дискотеки, барове, игрални зали за хазартни игри, интернет клубове и зали след 22.00 часа през летния период и след 21.00 през зимния период;

 2.сервирането и продажбата на алкохолни напитки, тютюн и тютюневи изделия, порнографска литература (вестници, списания и др.) от и на лица под 18 годишна възраст;

 3.пушенето и допускането на лица видимо употребили: алкохол, наркотично вещество или техни аналози в интернет клубове и зали от 08.00 до 23.00 часа;

 4.продажба на пиротехнически изделия с увеселителна цел извън обектите по Закона за оръжията, боеприпасите, взривните вещества и пиротехническите изделия от и на лица под 18 години;

 5.търговията на открито с вина, спирт и спиртни напитки, тютюн и тютюневи изделия с изключение на временни щандове по време на панаири, събори, рекламни кампании на фирми и други подобни;

 6.извършване на търговска дейност под заслона на автобусните спирки и използването на подръчни съоръжения като пейки, кашони, касети, огради, входни врати на жилищни сгради и дворове, междублокови пространства и други общински имоти;

 7.продажбата на алкохол, тютюн и тютюневи изделия на територията на учебни, възпитателни, детски и здравни заведения;

 8.продажба на стоки с неустановен произход и на стоки, неотговарящи на изискванията на действащото в страната законодателство;

 9.изстудяване на напитки и други стоки с течаща питейна вода;

 10.ползването на зелените площи, тротоарите и другите места,

предназначени за общо ползване, около търговския обект – за съхраняване и на стоки и амбалаж;

 11.извършването на търговска дейност от лица, производители на плодове и зеленчуци извън територията на зеленчуковия пазар;

 12.използването на тротоарите за търговска дейност на улици с движение на МПС в случай, че няма 2 метра свободна площ за преминаване на пешеходци;

 13.разполагането на озвучителни системи извън търговските обекти и озвучаване на пространството около тях под каквато и да е форма в периода от 22.00 часа до 08.00 часа.

 Чл.18.(1).При констатиране на нарушения по този раздел кметът на общината или негов оправомощен заместник може да издава заповед за временно преустановяване на търговска дейност.

 (2).Заповедта по ал.1 подлежи на обжалване по реда на глава десета, раздел първи от Административно-процесуалния кодекс.

 Чл.19. При провеждане на масови, обществени и спортни прояви, при необходимост, кмета на общината определя зони и часови граници, в които не се разрешава продажбата на алкохолни напитки и тютюневи изделия.

Глава трета

КОНТРОЛНИ ОРГАНИ

 Чл.20.(1). Контролът по спазване изискванията на настоящата наредба се осъществява от кмета на община Левски или оправомощен от него заместник, от кметовете на населените места от общината и Инспекторите по контрола на изпълнението на наредбите при община Левски.

 (2). Проверки на лицата, извършващи търговска дейност на територията на община Левски се извършват от служители на общинската администрация, оправомощени със заповед на кмета на община Левски или на кметовете на населените места от общината, както и от **Инспекторите по контрола на изпълнението на наредбите при община Левски**, оправомощени със заповед на кмета на общината.

 Чл.21. Лицата по чл.20, ал.2 при осъществяване на контролните си правомощия имат право:

 1.на свободен достъп в търговските обекти;

 2.да изискват необходимите документи във връзка с осъществявания от тях контрол;

 3.да привличат експерти в съответната област, когато проверката е особено сложна и изисква специални знания;

 3.да съставят актове за установяване на административни нарушения.

 (2). Лицата по чл.20, ал.2 са длъжни да :

 1.установяват точно фактите при извършвания от тях контрол;

 2.опазват служебната и търговската тайна и да не разгласяват данни от проверките преди тяхното приключване, както и да не използват информацията от проверката извън предназначението й;

 3.уведомяват съответния специализиран орган за контрол в случаите, когато смятат, че е налице нарушение на друг нормативен акт.

 Чл.22.Собствениците, наемателите и/или ползвателите на търговски обекти са длъжни да държат в търговския обект и осигуряват на разположение на органите, осъществяващи контрол по спазване разпоредбите на тази наредба, всички документи свързани с дейността на обекта.

 Чл.23. Търговецът е длъжен при поискване на контролните органи да предостави следните документи:

 1.Разрешение за продажба на тютюн и тютюневи изделия;

 2.За туристически обекти – удостоверение за категоризация, категорийна символика или временно удостоверение за открита процедура за категоризиране;

 3.Удостоверение за регистрация по Закона за храните, издадено от областна дирекция по безопасност на храните (ОДБХ);

 4.Документи, изискващи се от специални нормативни актове.

Глава четвърта

АДМИНИСТРАТИВНО-НАКАЗАТЕЛНИ РАЗПОРЕДБИ

 Чл.24.Актове за нарушения по тази наредба могат да съставят:

 1.длъжностни лица от общинската администрация, оправомощени със заповед на кмета на общината;

 2.кметовете на населените места от общината;

 3. **Инспекторите по контрола на изпълнението на наредбите при община Левски.**

 Чл.25 (1)За нарушение на разпоредбите на чл.4, чл.5, чл.6 и чл.7 на виновните лица се налага глоба, а на едноличните търговци и юридическите лица –имуществена санкция в размер 300лева.

 (2).За нарушение на разпоредбите на чл.8, чл.9 и чл.10 на виновните лица се

налага глоба, а на едноличните търговци и юридическите лица – имуществена

санкция в размер 300 лева.

 (3).За нарушение на разпоредбите на чл.11, ал.1 на виновните лица се налага

глоба, а на едноличните търговци и юридическите лица – имуществена санкция в размер на 500 лева.

 (4).За нарушение на разпоредбите на чл.11, ал.2 на виновните лица се налага глоба, а на едноличните търговци и юридическите лица – имуществена санкция в размер на 500 лева.

(5).Лицата, които не изпълняват задълженията си по чл.11, ал.3, чл.22 и чл.23 се наказва с глоба в размер на 200 лева, а на едноличните търговци и юридическите лица се налага имуществена санкция в размер на 500 лева.

 (6).За нарушения на тази наредба, извън посочените в тази глава, на физическите лица, едноличните търговци и юридическите лица се налага глоба, съответно имуществена санкция, в размер на 200 лева.

 (7).Лице наказано за нарушение на тази наредба, което до шест месеца от влизане в сила на наказателното постановление извърши ново нарушение от същия вид се наказва с временно лишаване от правото да упражнява определена дейност.

 (8).При повторно извършване на нарушението по тази глава, на виновните лица се налага глоба, съответно имуществена санкция, в двоен размер.

 Чл.26. Наказателните постановления се издават от кмета на община Левски или оправомощен от него заместник и от кметовете на населените места от общината, на чиято територия е констатирано нарушението, по реда на Закона за административните нарушения и наказания.

 Чл.27.Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**Чл.28 (1) За явно маловажни случаи на административни нарушения, установени при извършването им, овластените за това органи налагат на място, срещу квитанция, глоба до размера, предвиден в съответния закон или указ, но не повече от 10 лева;**

**(2)За маловажни случаи на административни нарушения, установени при извършването им, когато това е предвидено в закон или указ, овластените контролни органи могат да налагат на местонарушението глоби в размер от 10 до 50 лева. За наложената глоба се издава фиш, който съдържа данни за самоличността на контролния орган и на нарушителя, мястото и времето на нарушението, нарушените разпоредби и размера на глобата. Фишът се подписва от контролния орган и от нарушителя, че е съгласен да плати глобата. На нарушителя се дава препис, за да може да заплати доброволно глобата.**

**(3) За маловажни случаи на административни нарушения, извършени от**

**непълнолетни, контролният орган изпраща съставените актове на местната комисия за борба срещу противообществените прояви на малолетните и непълнолетните (МКБППМН) за налагане на мерки от възпитателен характер;**

**(4) Ако нарушителят оспори нарушението или откаже да плати глобата, за нарушението се съставя акт за административно нарушение, съгласно разпоредбите на този раздел;**

**(5) Овластените органи, които налагат глобите** по предходните алинеи, се определят със заповед на кмета на общината.;

ДОПЪЛНИТЕЛНИ РАЗПОРЕДБИ

 §1.По смисъла на тази наредба:

 1.”Потребител” е всяко физическо лице, което придобива стоки или ползва

услуги, които не са предназначени за извършване на търговска или професионална

дейност.

 2.“Търговец” е всяко физическо или юридическо лице, което продава или

предлага за продажба стоки или предоставя услуги или сключва договор с

потребител като част от своята търговска или професионална дейност в публичния

или в частния сектор, както и всяко лице, което действа от негово име и за негова

сметка.

 3.Не се смята за търговия по смисъла на наредбата:

 - покупка на ценни книги с цел продажба;

 - търговско представителство и посредничество;

 - комисионни, спедиционни и превозни сделки;

 - застрахователни сделки;

 - банкови и валутни сделки;

 - менителници, записи на заповед и чекове;

 - складови сделки;

 - лицензионни сделки;

 - стоков контрол;

 - сделки с интелектуална собственост;

 - покупка, строеж или обзавеждане на недвижими имоти с цел продажба;

 - дейността на лекари и стоматолози;

 - адвокатските услуги;

 - нотариалните услуги;

 - счетоводните услуги;

 - дейността на художници и архитекти;

 - консултантските услуги.

4."Повторно" е нарушението, извършено в едногодишен срок от влизането в

сила на наказателното постановление, с което е наложено наказание за същото по вид нарушение.

**5. "Маловажен случай" е този, при който извършеното нарушение от физическо лице или неизпълнение на задължение от едноличен търговец или юридическо лице към държавата или община, с оглед на липсата или незначителността на вредните последици или с оглед на други смекчаващи обстоятелства, представлява по-ниска степен на обществена опасност в сравнение с обикновените случаи на нарушение или на неизпълнение на задължение от съответния вид.**

**"Явно маловажен случай" на нарушение е налице, когато деянието разкрива явно незначителна степен на обществена опасност.**

 §2.За неуредените в тази наредба понятия, същите се тълкуват съгласно

съществуващото и действащо законодателство на страната.

ПРЕХОДНИ И ЗАКЛЮЧИТЕЛНИ РАЗПОРЕДБИ

 §1.Тази наредба се издава на основание чл.21, ал.2 във връзка с ал.1, т.13 на

същия текст от Закона за местното самоуправление и местната администрация.

 §2.Тази наредба отменя Наредба №13 за реда и условията за извършване на

търговска дейност на територията на Община Левски, приета от Общински съвет

Левски с Решение №626/31.01.2007 г., изм. и доп. с Решение № 179/29.09.2008 г. и

Решение №259/29.01.2009 г.

 §3.Наредбата влиза в сила от датата на приемането й от ОбС-Левски.

 §4.Наредбата е приета от Общински съвет Левски с Решение №

634/16.02.2015г.

.

ДОЧКО ДОЧЕВ/п/:

Председател на Общински съвет – Левски

ЛИДА ВЛАДИМИРОВА/п/:

Главен експерт „Обслужване на Общински съвет”

Вярно с оригинала при Общински съвет,

Лида Владимирова:

Главен експерт „Обслужване на Общински с